4. การประกอบธุรกิจของแต่ละสายผลิตภัณฑ์

  การประกอบธุรกิจของกลุ่มบริษัท คือการเป็นผู้ผลิตและจำหน่ายอาหารแปรรูปที่ทำจากเนื้อสุกร
  อาหารทะเลแปรรูป อาหารขบเคี้ยวที่ทำจากเนื้อสุกร และเนื้อไก่ อาหารแช่แข็งพร้อมรับประทาน
  การทำฟาร์มและจัดจำหน่ายสุกรพันธุ์และสุกรขุน และการทำร้านอาหารประเภท
  Quick-Service Restaurants
  โดยผลิตภัณฑ์ของกลุ่มบริษัทจะเป็นการวางจำหน่ายภายในประเทศเป็นส่วนใหญ่
  โดยส่งออกเป็นบางส่วนเพื่อสนองความต้องการผลิตภัณฑ์อาหารไทยแบบสำเร็จรูปที่มีสูงขึ้นในต่างประเทศ

  4.1 ลักษณะผลิตภัณฑ์

4.1.1 อาหารแปรรูปจากเนื้อสุกร

  อาหารแปรรูปที่ทำจากเนื้อสุกร เป็นหนึ่งในธุรกิจหลักของบริษัทฯ
  และเป็นธุรกิจแรกที่ดำเนินการมาตั้งแต่เริ่มเปิดดำเนินการในเชิงพาณิชย์
  อาหารแปรรูปที่ทำจากเนื้อสุกรดำเนินการผลิตโดยโรงงานทั้ง 2 แห่งของ SORKON คือ
  โรงงานบางพลีและโรงงานนครปฐม และมี SORKON และ SKKF
  เป็นผู้ทำการตลาดและจัดจำหน่าย โดย SKKF
  จะเป็นผู้ทำการตลาดและจัดจำหน่ายผลิตภัณฑ์ให้กับตลาดสดในประเทศทั้งหมด ในขณะที่ SORKON
  จะเป็นผู้ทำการตลาดและจัดจำหน่ายผลิตภัณฑ์ผ่านช่องทางอื่นๆ
  ประกอบด้วยผู้ประกอบการค้าปลีกรายใหญ่และร้านสะดวกซื้อ ตัวแทนในต่างจังหวัด
  ผู้แทนจำหน่ายแบบขายตรงถึงผู้บริโภค และตลาดต่างประเทศผ่านทางผู้นำเข้าในต่างประเทศ
  ประเทศที่นำเข้าคือ จีน ฮ่องกง และมาเก๊า

  อาหารแปรรูปที่ทำจากเนื้อสุกร ประกอบด้วย หมูหยอง หมูแผ่น กุนเชียง ไส้กรอกอีสาน หมูยอ
  ลูกชิ้นหมู และอื่นๆ เป็นต้น อาหารแปรรูปที่ทำจากเนื้อสุกรของบริษัทฯ
  จะมีอัตราส่วนการผลิตภายใต้ยี่ห้อของตนเองต่อการรับจ้างผลิต (OEM) เท่ากับ 93:7
  อาหารแปรรูปที่ทำจากเนื้อสุกรของบริษัทฯ มีการผลิตภายใต้ยี่ห้อ “ส. ขอนแก่น” “หมูดี”
  “หมูเหาะ” “ห้วยแก้ว” “บ้านไผ่” “3 เหรียญทอง” และ “หมูแชมป์”

4.1.2 อาหารทะเลแปรรูป

  อาหารทะเลแปรรูปเป็นอีกหนึ่งธุรกิจหลักของบริษัทฯ ดำเนินการผลิตโดยโรงงานของ MFP โดยมี
  SORKON และ SKKF เป็นผู้ทำการตลาดและจัดจำหน่าย โดย SKKF
  จะเป็นผู้ทำการตลาดและจัดจำหน่ายผลิตภัณฑ์ให้กับตลาดสดในประเทศทั้งหมด ในขณะที่ SORKON
  จะเป็นผู้ทำการตลาดและจัดจำหน่ายผลิตภัณฑ์ผ่านช่องทางอื่นๆ
  ประกอบด้วยผู้ประกอบการค้าปลีกรายใหญ่และร้านสะดวกซื้อ ตัวแทนในต่างจังหวัด
  ผู้แทนจำหน่ายแบบขายตรงถึงผู้บริโภค และตลาดต่างประเทศผ่านทางผู้นำเข้าในต่างประเทศ
  ประเทศที่นำเข้าหลัก ได้แก่ สหรัฐอเมริกา ยุโรป ญี่ปุ่น และเกาหลี
  โดยในปัจจุบันเป็นการผลิตเพื่อส่งออก 11% การผลิตเพื่อขายในประเทศผ่านช่องทางตลาดสด
  49% และผ่านช่องทางโมเดิร์นเทรด 40%

  อาหารทะเลแปรรูป ประกอบด้วย
  ลูกชิ้นปลาที่มีการแบ่งผลิตภัณฑ์ตามเกรดคุณภาพเพื่อเป็นการเจาะตลาดบนและตลาดล่าง
  ลูกชิ้นกุ้งและลูกชิ้นปลาหมึก ปัจจุบันบริษัทเป็นผู้ผลิตลูกชิ้นทะเลรายใหญ่ที่สุดของประเทศ
  โดยมีส่วนแบ่งการตลาดในโมเดรินเทรดประมาณกว่า 80%
  นอกจากนี้บริษัทยังมีแผนการเพิ่มผลิตภัณฑ์ใหม่ๆ ในสายธุรกิจนี้
  โดยได้ลงทุนในเครื่องจักรเมื่อปลายปี 2553
  และได้เริ่มทยอยติดตั้งเครื่องจักรบางส่วนพร้อมทั้งดำเนินการผลิตได้บางส่วนในปี 2554
  คาดว่าจะสามารถติดตั้งเครื่องจักรได้เสร็จสิ้นทั้งหมดในปี 2555 นี้
  แต่เนื่องจากมีเหตุการณ์น้ำท่วมเมื่อปลายปี 2554 และส่งผลกระทบต่อเนื่องถึงปี 2555
  ทำให้การติดตั้งเครื่องจักรล่าช้าออกไป คาดว่าจะแล้วเสร็จในปี 2556
  หลังจากการติดตั้งเครื่องจักรแล้วเสร็จจะลดการใช้แรงงานคนได้ร้อยละ 30

  อาหารทะเลแปรรูปของบริษัท จะมีทั้งที่ผลิตภายใต้ตราสินค้าของตนเอง และรับจ้างผลิต (OEM)
  โดยมีสัดส่วน 96 : 4 อาหารทะเลแปรรูปของบริษัทเป็นการผลิตภายใต้ยี่ห้อ “แต้จิ๋ว”
  “กวางเจา” “เกาลูน” “มหาชัย” “โอเด้ง” ”เยาวราช” “เฮงเฮง” “ไคเซน” และ “ยูมิ”

  ส่วนน้ำพริกและน้ำจิ้มจะถูกรวมอยู่ในสายผลิตภัณฑ์อาหารทะเลแปรรูป
  เพราะมีฐานวัตถุดิบจำพวกกุ้งและปลา และมีการผลิตที่โรงงานของ MFP ซึ่งเป็นบริษัทย่อย
  โดยเป็นการผลิตภายใต้ยี่ห้อของบริษัททั้งหมด คือยี่ห้อ “ไทยเดิม” และ “ไทยนิยม” โดยมีบริษัทฯ
  เป็นผู้ทำการตลาดและจัดจำหน่ายผ่านช่องทางโมเดิร์นเทรด
  โดยน้ำจิ้มนั้นเป็นการผลิตสินค้าเสริมให้กับอาหารทะเลแปรรูปของบริษัทฯ

  ในปี 2555 บริษัทฯ ได้ลงทุนซื้อที่ดินเพิ่ม 24 ไร่ ที่มหาชัย
  เพื่อรองรับแผนการขยายโรงงานใหม่เพิ่มในปีหน้า มูลค่าการลงทุนประมาณ 200-250 ล้านบาท
  เพื่อผลิตลูกชิ้นปลาและผลิตอาหารขบเคี้ยวที่ได้รับเครื่องหมายฮาลาล เพื่อจำหน่ายชาวมุสลิม
  โดยการขยายโรงงานใหม่จะทำให้กำลังการผลิตลูกชิ้นปลาเพิ่มเป็น 2 เท่า หรือเพิ่มขึ้น 13,000
  ตันต่อปีจากเดิมที่กำลังการผลิตอยู่ที่ระดับ 6,500 ตันต่อปี คาดว่าจะเริ่มผลิตได้ในไตรมาสที่ 4
  ของปี 2556

4.1.3 อาหารขบเคี้ยวที่ทำจากเนื้อสุกร

  อาหารขบเคี้ยวที่ทำจากเนื้อสุกร ผลิตที่โรงงานบางพลีของ SORKON โดย SORKON
  เป็นผู้ทำการตลาดและและแต่งตั้งให้บริษัท ดีทแฮล์ม จำกัด เป็นตัวแทนจัดจำหน่าย
  อาหารขบเคี้ยวที่ทำจากเนื้อสุกร ประกอบด้วย หมูอบ หมูแผ่นสแน็ค ปลาแผ่น กุ้งแผ่น
  โดยเป็นการผลิตภายใต้ยี่ห้อของตนเองทั้งหมด คือยี่ห้อ “อองเทร่”
  โดยในปัจจุบันเป็นการจำหน่ายภายในประเทศกว่าร้อยละ 91

4.1.4 อาหารแช่แข็งพร้อมรับประทาน

  อาหารแช่แข็งพร้อมรับประทาน ผลิตโดยโรงงานอีกแห่งหนึ่งของ SORKON
  ซึ่งตั้งอยู่ในนิคมสมุทรสาคร ซึ่งเป็นโรงงานแห่งใหม่ของบริษัทที่ซื้อมาจาก บริษัท
  นารายณ์อินเตอร์ฟู้ดส์ จำกัด โดยในปัจจุบันจะเป็นการผลิตภายใต้ยี่ห้อของลูกค้า (OEM)
  เป็นส่วนใหญ่ และได้มีการเริ่มผลิตสินค้าภายใต้แบรนด์ของตัวเอง บริษัทฯ
  มีนโยบายลดการส่งออก
  เนื่องจากมีอัตรากำไรต่ำและมีความเสี่ยงจากการผันผวนของค่าเงินบาทสูง โดยในปี 2555
  มียอดส่งออกร้อยละ 2 และจำหน่ายในประเทศร้อยละ 98 ผลิตภัณฑ์ของบริษัทฯ
  ประกอบด้วยอาหารแช่แข็งทั้งอาหารคาวและขนมหวาน

4.1.5 ร้านอาหารประเภท Quick-Service Restaurants

  บริษัทฯ ได้ลงทุนเปิดร้านอาหารประเภท Quick-Service Restaurants ในปี 2553
  ภายใต้ชื่อร้าน “Zaap Express” โดยเป็นร้านอาหารที่ขายอาหารที่ผลิตจากโรงงานของบริษัท
  โดยใช้พื้นที่ด้านหน้าโรงงานที่บางพลีเป็นแห่งแรก หลังจากนั้นจึงขยายสู่พื้นที่อื่น ในปี 2555
  บริษัทฯ มีแผนขยายสาขาร้านอาหาร “Zaap Express” เพิ่มอีกจำนวน 10 สาขา
  และมีแผนขยายสาขาเพิ่มอีกจำนวน 6-8 สาขาในปี 2556 ทั้งนี้บริษัทฯ
  จะทยอยเปิดร้านอาหารเพิ่มขึ้น
  เพราะคาดว่าร้านอาหารจะเป็นช่องทางการจำหน่ายสินค้าของบริษัทฯ ที่สำคัญในอนาคต
  เมื่อบริษัทฯ สามารถขยายสาขาของร้านอาหารได้ครอบคลุมมากขึ้น
  โดยจะให้ระบบแฟรนไชส์บางส่วนและบริษัทฯ ลงทุนเองอีกบางส่วน
  ซึ่งที่ผ่านมาก็ได้รับการตอบรับที่ดีจากลูกค้าและประสบความสำเร็จทางด้านยอดขาย

  นโยบายทำตลาดและพัฒนาสินค้าใหม่ๆ ในปี 2556
  บริษัทฯจะเน้นต่อยอดการใช้วัตถุดิบจากเนื้อหมูไปสู่เมนูอาหารใหม่ที่ยังมีช่องว่างในการทำตลาดและมีการแข่งขันที่ไม่รุนแรงนัก
  ล่าสุดบริษัทมีแผนเปิดร้านข้าวขาหมู ภายใต้แบรนด์ “ยูนนาน บาย ส.ขอนแก่น”
  เข้ามาทำตลาดในรูปแบบการเปิดร้านเดี่ยวและคีออสตามห้างสรรพสินค้าและตามแหล่งชุมชนต่างๆ
  การที่บริษัทฯตัดสินใจเข้าทำการตลาดร้านข้าวขาหมูเนื่องจากบริษัทฯ
  มีวัตถุดิบที่พร้อมและสูตรอาหารที่เป็นต้นตำรับจากประเทศจีนมาเป็นจุดขาย
  โดยเน้นเรื่องสุขอนามัย ความสะอาด และรสชาติที่คงที่
  ซึ่งเชื่อว่าจะสร้างการรับรู้แบรนด์ร้านข้าวขาหมู “ยูนนาน บาย ส.ขอนแก่น” ได้ดียิ่งขึ้น
  ซึ่งบริษัทฯตั้งเป้าภายใน 1 ปี จะมีจุดจำหน่ายร้านข้าวขาหมูในรูปแบบร้านเดี่ยวและรูปแบบคีออส
  ประมาณไม่น้อยกว่า 20 สาขา

4.1.6 การทำฟาร์มและการจำหน่ายสุกร

  จากการที่เศรษฐกิจในภูมิภาคอาเซียนมีการเติบโต อย่างรวดเร็ว
  ประชากรมีรายได้เพิ่มขึ้นประกอบกับพฤติกรรมการบริโภคที่เปลี่ยนแปลงไปด้วย
  มีความเร่งรีบและเวลาอันจำกัดในการประกอบอาหาร
  ผู้บริโภคเน้นความสะดวกสบายในชีวิตมากขึ้น
   จะเห็นได้จากพฤติกรรมผู้บริโภคบ้านเราเปลี่ยนมาจับจ่ายใน Modern Trade มากขึ้น
  ซึ่งจะเห็นเนื้อสุกรมีให้เลือกทั้งบนชั้นวางและที่กระบะราคาถูก
  ส่วนบนชั้นวางเราจะเห็นแบรนด์ดังชั้นนำ และมีเฮ้าส์แบนด์ของห้างที่ทำขึ้นมาแข่งด้วย
  เพราะนี่คือช่องทางค้าปลีกอาหารกลุ่มพร้อมรับประทาน
  ที่นับวันจะเป็นกลุ่มที่สร้างรายได้มหาศาลและทำกำไรขั้นต้นได้สูง
  ส่งผลให้ผลิตภัณฑ์แปรรูปที่ทำจากเนื้อหมูมีแนวโน้มเติบโตเพิ่มขึ้นอย่างต่อเนื่อง

  การแข่งขันในอุตสาหกรรมการผลิตอาหารแปรรูปนั้น ความสามารถในการควบคุมต้นทุนการผลิต
  โดยลดความผันผวนของราคาวัตถุดิบ จะช่วยให้บริษัทฯ
  สามารถควบคุมต้นทุนได้อย่างมีประสิทธิภาพ 

  บริษัทฯ ทำธุรกิจฟาร์มสุกรที่จังหวัดนครราชสีมา
  โดยการนำสุกรแม่พันธุ์จากต่างประเทศมาผสมพันธุ์
  เพื่อจำหน่ายเป็นสุกรพันธุ์ให้กับผู้เลี้ยงสุกรอีกต่อหนึ่ง นอกจากนี้บริษัทฯ
  ยังจำหน่ายลูกสุกรขุนให้ผู้เลี้ยงนำไปเลี้ยงต่อ
  และจำหน่ายสุกรขุนที่บริษัทเลี้ยงเองจนโตเต็มที่ให้กับโรงฆ่าสัตว์อีกด้วย ธุรกิจการทำฟาร์มสุกร
  ทำให้บริษัทฯ สามารถลดความผันผวนของต้นทุนวัตถุดิบได้ในระดับหนึ่ง

4.1.7 ช่องทางการจัดจำหน่าย

  ช่องทางการจัดจำหน่ายในปัจจุบันของบริษัท ประกอบด้วย

(1) การจำหน่ายผ่านผู้ค้าส่งหรือปลีกขนาดใหญ่โดยตรง เช่น ซูปเปอร์มาร์เก็ต ไฮเปอร์มาร์เก็ต
    (โมเดิร์นเทรด) และคอนวีเนียนสโตร์

(2) การจำหน่ายผ่านผู้ค้าปลีกขนาดเล็ก เช่น ตลาดสด และร้านของชำ

(3) การจำหน่ายผ่านตัวแทนทางธุรกิจ
    ซึ่งเป็นช่องทางที่บริษัทเลือกใช้ในการกระจายสินค้าประเภทอาหารขบเคี้ยวที่ทำจากเนื้อสุกร

(4) การจำหน่ายตรงสู่อุตสาหกรรมหรือหน่วยงาน ตลาดสถาบัน เช่น ฟาร์มเฮาส์
    เอ็มเคสุกี้และโรงแรมต่างๆ เป็นต้น

(5) การจำหน่ายตรงถึงผู้บริโภค ผ่านร้านอาหาร ของบริษัทชื่อ “แซ่บอีสาน” หรือ “Zaap
    Express”

  โดยในปัจจุบันช่องทางโมเดิร์นเทรด ยังเป็นช่องทางหลักในการกระจายสินค้าของบริษัท
  โดยกว่าร้อยละ 80 ของยอดขายเป็นการกระจายผ่านช่องทางดังกล่าว

  4.2 การตลาดและภาวะการแข่งขัน

ภาพรวมด้านการผลิตของอุตสาหกรรมอาหาร ปี 2555
คาดว่าจะมีปริมาณการผลิตลดลงจากปีก่อนร้อยละ 5.71 ส่วนหนึ่งเป็นผลจากปริมาณวัตถุดิบลดลง
ประกอบกับต้นทุนสินค้าอาหารโดยรวม
ได้รับผลกระทบจากราคาวัตถุดิบนำเข้าจากตลาดโลกที่ปรับตัวสูงขึ้นตามราคาน้ำมัน
รวมทั้งสถานการณ์วิกฤตหนี้สาธารณะของหลายประเทศในสหภาพยุโรป
เริ่มส่งผลกระทบต่อเนื่องทำให้ภาวะเศรษฐกิจโลกซบเซาลง โดยเฉพาะเศรษฐกิจของประเทศจีน
ญี่ปุ่น และสหรัฐอเมริกา
ส่งผลให้ภาคการผลิตของอุตสาหกรรมอาหารไทยโดยเฉพาะผลิตภัณฑ์อาหารเพื่อการส่งออกชะลอตัวลง
โดยในปี 2555 ภาคการส่งออกขยายตัวเพิ่มขึ้นแค่ร้อยละ 0.8

สำหรับธุรกิจแปรรูปอาหารของไทย
มีแนวโน้มปรับตัวเข้าสู่ผลิตภัณฑ์ที่สร้างมูลค่าเพิ่มและมีความสามารถในการทำกำไรสูง
โดยมีปัจจัยหลักมาจากการเปลี่ยนแปลงของช่องทางกระจายสินค้า
การเปลี่ยนแปลงพฤติกรรมการบริโภค และการดำเนินชีวิตของผู้บริโภค
ส่งผลให้ธุรกิจผลิตอาหารแปรรูปพร้อมรับประทานและอาหารแช่แข็งขยายตัวอย่างรวดเร็ว

4.2.1 การทำการตลาดที่สำคัญ

  กลยุทธ์ในการแข่งขันของบริษัท ประกอบด้วย

(1) การเน้นกระบวนการผลิตที่มีมาตรฐาน
    โดยคำนึงถึงเรื่องคุณภาพและความปลอดภัยอย่างเข้มงวด
    สินค้าของบริษัทที่ทำการส่งออกจะได้รับการรับรองมาตรฐานคุณภาพ ประกอบด้วย GMP,
    HACCP และ BRC

(2) บริษัทฯ เน้นการบริหารจัดการ supply chain เพื่อให้เกิดประสิทธิภาพสูงสุด
    เพื่อลดต้นทุนการผลิต

(3) การพัฒนาระบบการผลิตไปสู่ระบบอัตโนมัติ โดยการนำเครื่องจักรมาใช้แทนแรงงานในการผลิต

(4) เน้นการพัฒนาสินค้าที่ตอบสนองต่อความต้องการของลูกค้าอย่างสม่ำเสมอและมีคุณภาพ

(5) ขยายช่องทางการจัดจำหน่าย เพื่อให้เข้าถึงผู้บริโภคมากยิ่งขึ้น

(6) เพิ่มการโฆษณามากขึ้น เพื่อรักษา Awareness

4.2.2 ภาวะการแข่งขันและภาวะอุตสาหกรรม

  ธุรกิจอาหารแช่แข็งและอาหารขบเคี้ยวเป็นธุรกิจที่มีอัตราการเติบโตสูง
  อันเป็นผลมาจากแนวโน้มการบริโภคอาหารของคนรุ่นใหม่ที่เปลี่ยนแปลงไป
  โดยนิยมความสะดวกรวดเร็วมากขึ้น ปัจจุบันตลาดอาหารแช่แข็งพร้อมรับประทาน
  มีมูลค่าตลาดรวม 6.5-7.5 พันล้านบาท
  อัตราการเข้าถึงผู้บริโภคต่อครัวเรือนของอาหารแช่แข็งพร้อมรับประทานมีเพียงร้อยละ 10
  แต่แนวโน้มตลาดยังเติบโตต่อเนื่องคาดรวมร้อยละ 15-20 ต่อปี
  ปัจจัยหนุนที่ส่งผลให้การเติบโตของอาหารพร้อมรับประทาน คือ ช่องทางโมเดริน์เทรดที่ขยายตัว
  โดยเฉพาะคอนวีเนียนสโตร์ที่ขยายเพิ่มขึ้น
  อาจทำให้ตลาดอาหารแช่แข็งพร้อมรับประทานเติบโตขึ้น 2 เท่าใน 2-3 ปีข้างหน้า

  จากแนวโน้มการเปลี่ยนแปลงพฤติกรรมของผู้บริโภคทำให้ปัจจุบันมีผู้ประกอบการผลิตอาหารพร้อมปรุง-พร้อมรับประทานออกมาเป็นจำนวนมาก
  เพื่อสนองพฤติกรรมการบริโภคที่เปลี่ยนแปลงไปจากเดิมของคนไทย อาทิ
  อาหารพร้อมปรุงพร้อมรับประทานแบบแช่เย็น แบบแช่แข็ง แบบบรรจุกระป๋อง และแบบถุงผนึก
  โดยปัจจัยหนึ่งที่ทำให้พฤติกรรมการบริโภคของคนไทยเปลี่ยนไปคือ
  วิถีการดำเนินชีวิตประจำวันของคนในเมืองใหญ่ๆ ที่ต้องการความรวดเร็ว ความสะดวกสบาย
  ง่ายต่อการบริโภค พฤติกรรมการบริโภคที่เปลี่ยนแปลงไปดังกล่าว
  ส่งผลด้านดีต่ออุตสาหกรรมอาหารพร้อมรับประทาน แต่ภาวะการแข่งขันก็สูงตามไปด้วย
  ทำให้ผู้ประกอบการผลิตอาหาร ต้องมุ่งเน้นการพัฒนาอย่างต่อเนื่อง

  การเปิดการค้าเสรีทำให้ผู้ผลิตสามารถขยายตลาดสินค้าได้เพิ่มขึ้น คาดว่าจะมีผู้ผลิตรายใหม่ๆ
  ที่ต้องการเข้ามาลงทุนในตลาดอุตสาหกรรมประเภทอาหารพร้อมรับประทานนี้มากขึ้น
  ซึ่งจะทำให้ตลาดมีการแข่งขันกันสูง
  ส่งผลดีต่อผู้บริโภคที่จะสามารถเลือกบริโภคได้ตามความต้องการในคุณภาพและราคาที่หลากหลาย
  ผู้ประกอบการจึงต้องพัฒนาปรับปรุงประสิทธิภาพการผลิตของตน
  จะทำให้มีขีดความสามารถในการแข่งขันสูงขึ้นอย่างยั่งยืน

  ภาพรวมด้านปริมาณการผลิตสุกรของโลก
  พบว่าประเทศในภูมิภาคอาเซียนมีสัดส่วนการผลิตอยู่ที่ประมาณร้อยละ 7
  ของปริมาณการผลิตสุกรทั้งหมด โดยประเทศไทยจัดว่ามีปริมาณการผลิตอยู่เป็นอันดับ 4 ในเอเชีย
  รองจากเวียดนาม พม่า ฟิลิปปินส์ แต่อย่างไรก็ตาม
  ศักยภาพในการผลิตและการส่งออกของไทยจัดว่าดีกว่าประเทศอื่นๆ ในเอเชีย
  เนื่องจากผลิตภัณฑ์ของไทยได้รับการยอมรับมากที่สุด ด้วยเทคโนโลยีการผลิต
  (ทั้งระดับฟาร์มและโรงฆ่าชำแหละ) ซึ่งถูกหลักตามข้อกำหนดมาตรฐานสากล
  ประกอบกับภาครัฐได้เข้ามาส่งเสริมการพัฒนาฟาร์มให้เป็นระบบและมีมาตรฐานเชิงพาณิชย์
  โดยเห็นได้จากการขยายตัวอย่างรวดเร็วของฟาร์มเลี้ยงสุกรขนาดใหญ่ที่เพิ่มมากขึ้น
  ส่งผลให้มีส่วนช่วยในการพัฒนาอุตสาหกรรม
  เรียกได้ว่าอุตสาหกรรมสุกรไทยและเนื้อหมูแปรรูปยังมีแนวโน้มเติบโตได้อีกมาก

  4.3 การจัดหาผลิตภัณฑ์

  วัตถุดิบหลักที่ใช้ในการผลิต ได้แก่ เนื้อสุกร และชิ้นส่วนของสุกร ซึ่งคิดเป็นร้อยละ 70
  ของวัตถุดิบที่ใช้ในการผลิตทั้งหมด โดยซื้อจากบริษัทผู้ค้าที่ผ่านเกณฑ์มาตรฐานคุณภาพของบริษัทฯ
  และได้รับการรับรองมาตรฐานคุณภาพและความปลอดภัยจากหน่วยงานของรัฐ วัตถุดิบอื่นๆ ได้แก่
  เครื่องเทศ เครื่องปรุงรส และบรรจุภัณฑ์ โดยบริษัทฯ ซื้อจากผู้ผลิตภายในประเทศ
  วัตถุดิบบางประเภท ได้แก่ ไส้สด ไส้สังเคราะห์
  สั่งซื้อจากต่างประเทศผ่านตัวแทนจำหน่ายในประเทศ โดยมีสัดส่วนไม่เกินร้อยละ 5
  ของมูลค่าการสั่งซื้อวัตถุดิบรวม

  บริษัทฯ จำหน่ายสินค้าไปยังลูกค้าในประเทศกลุ่มสหภาพยุโรป ซึ่งมีมาตรฐานด้านผลิตภัณฑ์
  และกระบวนการผลิตที่สูงและเข้มงวด
  วัตถุดิบที่นำเข้าสู่กระบวนการผลิตต้องได้จากแหล่งซึ่งผ่านการรับรองจากทางประเทศกลุ่มสหภาพยุโรปเท่านั้น
  ส่งผลให้การจัดหาวัตถุดิบจำกัดเฉพาะผู้ส่งมอบที่ได้รับการรับรอง
  และมีราคาค่อนข้างสูงเมื่อเปรียบเทียบกับผู้ส่งมอบรายอื่น

4.3.1 การผลิตและกำลังการผลิต

  (ก) SORKON มีโรงงานผลิตจำนวน 3 แห่ง ดังนี้

  - โรงงานบางพลี ตั้งอยู่เลขที่ 4/44 ถนนประชาราษฎร์อุทิศ ตำบลราชาเทวะ หมู่ที่ 13
  อำเภอบางพลี จังหวัดสมุทรปราการ โดยมีกำลังการผลิตที่ 5,500 ตันต่อปี

  - โรงงานมหาชัย ตั้งอยู่เลขที่ 39/16 หมู่ที่ 2 ถนนพระราม 2 นิคมอุตสาหกรรมสมุทรสาคร
  ตำบลบางกระเจ้า อำเภอเมือง จังหวัดสมุทรสาคร โดยมีกำลังการผลิตที่ 3,600 ตันต่อปี

  - โรงงานนครปฐม ตั้งอยู่เลขที่ 114 หมู่ที่ 8 ตำบลบ่อพลับ อำเภอเมือง จังหวัดนครปฐม
  โดยมีกำลังการผลิตที่ 500 ตันต่อปี

  (ข) MFP มีโรงงานผลิต 1 แห่ง ตั้งอยู่เลขที่ 61/39 หมู่ที่ 2 ตำบลบางกระเจ้า อำเภอเมือง
  จังหวัดสมุทรสาคร โดยมีกำลังการผลิตที่ 6,500 ตันต่อปี

  (ค) SPS มีฟาร์มสุกร 1 แห่ง ตั้งอยู่เลขที่ 44 หมู่ที่ 2 ตำบลพญาเย็น อำเภอปากช่อง
  จังหวัดนครราชสีมา 30320

4.3.2 ผลกระทบต่อสิ่งแวดล้อม

  ขบวนการแปรรูปผลิตภัณฑ์ของบริษัทฯ จะใช้พลังงานไฟฟ้าเป็นส่วนใหญ่
  พลังงานที่ได้จากเชื้อเพลิงปิโตรเลียมจะใช้เป็นส่วนน้อย
  จึงก่อให้เกิดมลภาวะจากการเผาผลาญเชื้อเพลิงปิโตรเลียมในปริมาณต่ำ

  บริษัทฯ ได้จัดให้มีการอบรมเกี่ยวกับสภาพแวดล้อมการทำงาน (ISO14000)
  และปรับปรุงสถานที่บริเวณบริษัทให้พนักงานอยู่ในสภาพแวดล้อมที่ดีขึ้น
  รวมถึงได้ว่าจ้างบริษัทเอกชนที่ได้รับสัมปทานอย่างถูกต้องตามกฎหมายจากองค์การบริหารส่วนตำบลให้เป็นผู้ขนย้ายขยะและสิ่งปฏิกูล
  เพื่อนำไปกำจัดด้วยกรรมวิธีที่ถูกต้อง ส่วนน้ำทิ้งจากโรงงานได้ผ่านการบำบัดจากระบบบำบัดน้ำทิ้ง
  และมีการตรวจสอบควบคุมคุณภาพของน้ำทิ้งให้เป็นไปตามมาตรฐานก่อนระบายไปสู่ลำคลองสาธารณะ

  นอกจากนี้บริษัทฯ ยังได้ว่าจ้างบริษัทที่ปรึกษาด้านสิ่งแวดล้อมในการประเมิน ตรวจสอบควบคุม
  และให้คำปรึกษาด้านสิ่งแวดล้อมให้แก่บริษัทฯ
  เพื่อให้มั่นใจว่าการควบคุมสิ่งแวดล้อมเป็นไปอย่างมีประสิทธิภาพ